***Priskinné Rizner Erika***
— Pécsi Tudományegyetem Babits Mihály Gyakorlógimnázium és Szakközépiskola, szakvezető tanár —

**A tanóra céljai**

Tartalmi célok:

* a diákok legyenek képesek összehasonlítani a világ különböző régióinak XVI-XVII. századi fejlődési tendenciáit,
* tudják feltárni az eltérő fejlődés főbb okait,
* képesek legyenek megnevezni az európai hadügyi reform legfontosabb újításait,
* értsék az európai hadügyi forradalom okait és következményeit,
* lássák át, hogy a kultúrák találkozása milyen esélyeket és veszélyeket hordoz (élősködés, bezárkózás, erőfölény kihasználása).

Képzési célok:

* forrásközpontúság: különböző típusú forrásokból információk gyűjtése és feldolgozása,
* okok és következmények felismerése,
* a szakszókincs bővítése, fogalmi váltás létrejöttének elősegítése,
* a téma feldolgozása változatos tanulási technikák segítségével, páros munkával és csoportmunkával.

Tartalmi követelmények:

* tudja önállóan értelmezni és csoportjában bemutatni a három eltérő régió (Kína, Oszmán Birodalom és Európa) fejlődési sajátosságait a kora újkorban,
* legyen képes felszínre hozni a témakör folyamán tanult előzetes ismereteit a hadügy változásairól (pl. 30 éves háború), és az új elemeket a régihez kapcsolni Insert technika alkalmazásával, ismerje meg a hadügyi forradalom lényeges elemeit,
* ábrák alapján(erőd alaprajz) legyen képes a hadügyi újításokat számba venni és bemutatni, az ábrához jelmagyarázatot készíteni.

Képzési követelmények:

* a tanuló aktívan vegyen részt az egyéni és a csoportos tanulási folyamatban,
* erősödjön saját teljesítményével kapcsolatos felelősségvállalása és kitartása a feladatok megoldásában,
* legyen képes szemléltető ábra magyarázatára, példákkal támassza alá állításait,
* a szerzett információk birtokában törekedjen az események, folyamatok árnyalt értékelésére.

**A tanóra menete**

**RÁHANGOLÓDÁS**

*A tanár ismerteti az óra céljait:*

A kora újkori témakör végén alkossunk képet az egymás mellett fejlődő régiók sajátosságairól, vizsgáljuk meg a fejlődés és lemaradás okait. Ismerjük meg és értsük az európai hadügyi forradalom sajátosságait és ennek hosszú távú következményeit: Európa erőfölényének kialakulását a 18-19. századra.

*Megalakulnak a 4 fős alapcsoportok*

     **1. feladat** 10 perc (olvasás: 5 perc; megbeszélés: 5 perc)

*A diákok mindegyike egy számot kap 1-től 4-ig. A csoportok szimultán dolgoznak ugyanazzal a feladattal. Az 1-3. tanuló forrásolvasó, a 4. sz. tanuló összefoglaló szerepkörben dolgozik.*

|  |  |
| --- | --- |
| *1-3.tanuló* | *feladat: A forrás elmélyült olvasása után röviden ismertesd annak tartalmát társaidnak!* |
| 1. | **Kína:**Az 1368-ban trónra lépett Ming-dinasztia újra egyesítette Kínát és végleg legyőzte a mongolokat. Mindezeket követően **a 100-130 milliósra becsült lakosságú** (Európa összlakosságát ekkor 50-55 millióra becsülik), egységes bürokrácia által irányított, szomszédjaival hatalmas technikai és kulturális fölényben lévő birodalom a tengerentúli felfedezések és kereskedelem felé fordult. 1405 és 1433 között a Cseng Ho admirális vezette **hivatalos tengeri expedíciók** egészen a zanzibári kikötőkig, azaz **Kelet-Afrikáig eljutottak**. **A flotta mérete (1350 hajó) és technikai paraméterei** (ágyú, iránytű, 120 méter hosszú és 1500 tonna vízkiszorítású hajók) **képessé tehették volna a kínaiakat, hogy körbehajózzák Afrikát és „felfedezzék” Portugáliá**t. **A 15. század közepére** azonban a Kínát irányító mandarinok úgy döntöttek, hogy **leállítják a tengerentúli expedíciókat**, sőt a kettőnél több árbocos hajók építését is megtiltották egy rendelettel, **pusztulásra ítélve hatalmas hadiflottájukat**. A birodalom **északi határaira** ugyanis újra a pusztai nomád népek támadásai nehezedtek és ezért a katonai és **pénzügyi forrásokat ennek a veszélyeztetett területnek védelmére összpontosították**, luxusnak ítélve a haditengerészet költségeit. A bevezetett takarékosság hátrányai csak később mutatkoztak meg. Szinte **passzívan, de leginkább kiszolgáltatottan** szemlélték az angolok ismétlődő behatolási kísérleteit.*(RészletekBagi Zoltán Péter: A Nyugat felemelkedése és a hadügyi forradalom elméletecímű tanulmányából)* |
| 2. | **Oszmán Birodalom:**A mongol hódítás elől a 13. században Anatóliába menekült törzs a dinasztiaalapító Oszmánról kapta a nevét, aki kihasználta a kialakult hatalmi vákuumot, a terjeszkedés lehetőségét. Fia, Orhán 1354-ben már **Európában is megvetette a lábát** (Gallipoli erődjének elfoglalása és újjáépítése), majd kihasználva a balkáni állomok (szerb, bolgár, görög és bizánci) egymással szembeni állandó háborúskodásait, fokozatosan **kiterjesztette hatalmát a félszigetre** is (1371. Marica-folyó menti, 1389. rigómezei csata), ezzel párhuzamosan igyekezett megtörni Anatólia többi török törzsének ellenállását és önállósági kísérletét is. A dinasztia hatalmát Timur Lenk támadása is csak megrendíteni tudta a 15. század elején (1402 ankarai csata), ám megdönteni nem. **1453-ban Hódító Mehmed elfoglalta Konstantinápolyt**, amit birodalma fővárosává tett. **I. Szelim szultán** uralkodása idején az oszmán **hadigépezet kelet felé fordult:** 1514**-ben legyőzte a perzsa dinasztiát**, míg három évvel később **Kairó mellett mértek a tűzfegyverekkel jól ellátott janicsárjai döntő vereséget a mamelukokra.** A szultán e győzelemmel a muzulmán világ fejévé vált, hiszen állítólag a kalifa ráruházta hatalmát és **birodalma immáron három kontinensre terjedt ki: Afrikára** (Észak-Afrika), **Ázsiára** és **Európára**. Fia, I. Szulejmán tovább folytatta a hódítások sorát, ám figyelmét leginkább Európa, azaz a Magyar Királyság, majd a Habsburg Monarchia elleni harc kötötte le. **Az oszmán szárazföldi hadsereg 1521-ben elfoglalta Nándorfehérvárt, majd 1541-ben Budát** is, míg flottája biztosan uralta a Földközi-tenger keleti és középső medencéjét. Ám a Magyar Királyság teljes meghódításának és tengeri hatalmának további terjeszkedésének gátat szabott a Habsburg-dinasztia, amelyhez Európa szinte teljes erőtartalékát felhasználta. *(RészletekBagi Zoltán Péter: A Nyugat felemelkedése és a hadügyi forradalom elmélete című tanulmányából)* |
| 3. | **Európa:**Felmerül a kérdés, mi okozta azt, hogy a két említett birodalommal szemben a kora újkor hajnalán még **népességszámban, (hadi)technikában, gazdasági erőforrásokban és kultúrában elmaradottabb Nyugat ragadta magához a vezető szerepet a 17. és 18. század folyamán?** Paul Kennedy erre nagyon frappáns választ adott: „Európa legnagyobb előnye az volt, hogy kevesebb hátránya volt, mint a többi civilizációnak.” Azaz a földrajzilag (nagy folyóvölgyek hiánya) és éghajlatilag (a földrészen a sarkvidéki, az atlanti, a kontinentális és a mediterrán éghajlat egyszerre van jelen) **is tagolt kontinensen a gazdasági liberalizmus (a tőkés gazdálkodási forma kialakulása), a szellemi szabadság (a reformáció, a rekatolizáció, majd a felvilágosodás), valamint a politikai és katonai sokszínűség** kombinációjának állandó kölcsönhatásban álló elemei teremtették meg az **„európai csodát.”** A felsorolt elemek mellett **a hadügy fejlődése**, azaz az **úgynevezett hadügyi forradalom** és ennek a Nyugat felemelkedésére gyakorolt hatása a legfontosabb.*(Részletek Bagi Zoltán Péter: A Nyugat felemelkedése és a hadügyi forradalom elmélete című tanulmányából)* |
| 4. | *A grafikon a három terület (Kína, Oszmán Birodalom, Európa) fejlődési tendenciáit mutatja a 15-18 században. Feladatod, hogy azonosítsd a hallott összefoglalók alapján, hogy melyik térséghez melyik illik, és indokold választásodat a többiek számára!*A vízszintes tengely a századokat, a függőleges a fejlettség mértékét mutatja.A vízszintes tengely a századokat,a függőleges a fejlettség mértékét mutatja.*(Megoldás: kék: Kína, piros: Oszmánok, zöld: Európa)* |

**JELENTÉSTEREMTÉS**

     **2. feladat** 12 perc (önálló olvasás: 6 perc; megbeszélés: 6 perc)

*Minden tanuló önállóan elolvassa és Insert jelölésekkel kitölti az európai hadügyi forradalom lényegéről szóló tanulmányrészletet. Három jelet alkalmaznak: a már ismert tényekhez pipát, az újdonságokhoz* ***+*** *jelet tesznek, ha pedig a témakörből korábban tanultak kapcsolódnak az olvasottakhoz, akkor azt csillaggal jelölik és röviden utalnak rá. Utána csoportban egyeztetnek, kiemelve a közös és eltérő jelöléseket, megjegyzéseket.*

|  |  |
| --- | --- |
| **tanulmányszöveg** | **INSERT jelek** |
| A 16-18. századi hadügyi forradalom újításai közül az egyik legfontosabb **a taktika átalakulása** volt, amely során **a kézi lőfegyverek robbanásszerű,** **forradalmi fejlődése és elterjedése** lehetővé tette **a vonalharcászat** kialakulását. **A**z új harcrend (legyen itt szó a németalföldiről vagy a svéd mintáról) **jobban kiképzett és fegyelmezett katonaságot** követelt meg. Ezzel **párhuzamosan a hadseregek létszáma is emelkedni kezdett**, hiszen előfordult egyes európai országok esetében, hogy akár a tízszeresére is növekedhetett a fegyverben tartottak száma. (100000 fő) Mindezek elősegítették a stratégiai gondolkodás változásait, amely során **egy merészebb, döntő csaták megvívásától vissza nem riadó, és akár több** **hadsereggel összehangoltan operáló hadvezetés alakult ki**. Az így életre hívott **állandó hadseregekkel vívott**, elhúzódó háborúk a társadalom, gazdaság és államigazgatás területén is mélyreható változásokat eredményeztek. *(Részletek Bagi Zoltán Péter:A Nyugat felemelkedése és a hadügyi forradalom elméletecímű tanulmányából.)* |   |

**Lehetséges megoldás:**



     **3. feladat**
     12 perc (olvasás: 4 perc; jelmagyarázat készítés: 4 perc; megbeszélés: 4 perc)

*A tanulók párban képeket és szövegeket kapnak a hadügyi forradalom további jellegzetességeihez (az új típusú várépítészet) kapcsolódva.
1-2. tanuló elolvassa a forrást,
3-4. tanuló: tanulmányozza az erődök képeit,
majd közösen jelmagyarázatot készítenek az új típusú erőd rajzához (2-3 sz. kép), bemutatva az erőd működését, előnyeit!*

*Szöveges forrás:*

|  |
| --- |
|      „A nehézkes és megbízhatatlan ágyúkat felváltották a kisebb, ám hatékonyabb és jóval mozgékonyabb bronzból és ónötvözetekből öntött lövegek. Erre a kihívásra válaszul az itáliai várépítészek néhány évtized alatt **egy új várépítészeti eljárást** fejlesztettek ki, amit a feltalálóikról neveztek el. Az újításuk abban állt, hogy **kizárólag egyenes falszakaszok** alkalmazásával **megszűntek a holtterek**, míg **az új, kiugró, ötszögű oldalazó védmű**, a bástya építésével egyszerre lehetett biztosítani a **lövegek védett elhelyezését és a szabad kilövést**. Ez lehetővé tette a **vár előtti előterep kereszttűz alá vételét**, így hozzájárulva a védelem hatékonyságához. A bástyák kiépítésénél két jól elkülöníthető alrendszert különböztethetünk meg: az ó- és az újolaszt. Az előbbiek jellemzője volt, hogy kisebb méretűek, kevesebb löveg befogadására képesek és többnyire szabálytalan alaprajzi elrendezésűek, sokszor a már meglévő városfalhoz épültek. A felsorolt hiányosságok orvoslására tervezték meg az újolasz bástyát. Mivel a táj uralkodó pontjaira épített lovagvárakkal ellentétben egyre gyakrabban **sík terepen épültek meg az erődítmények**, így az építészek **szabályos alaprajzi elrendezésre törekedtek**, ami azzal az előnnyel járt a védők szempontjából, hogy **a támadóknak minden irányból azonos erejű védelemmel kellett szembenézniük**. Megnövekedett a bástyák mérete, amivel párhuzamosan az ezeket összekötő falszakaszok hossza lerövidült. Mindez hozzájárult ahhoz, hogy az ostromlottak mind tüzérségükkel, mind kézi lőfegyvereikkel hatásos kereszttűz alá tudták venni az erősség előtti területet.”*(Részlet Bagi Zoltán Péter:A Nyugat felemelkedése és a hadügyi forradalom elmélete,című tanulmányából.)* |

*Képi források:*



1. sz. kép



2. sz. kép



3. sz. kép

*(Forrás: francia erőd:*[*http://uni-nke.hu/downloads/konyvtar/digitgy/20011/hadtud/szabojo.html*](http://uni-nke.hu/downloads/konyvtar/digitgy/20011/hadtud/szabojo.html)*,
az erődítés, mint tudomány c. rész)*

*Megoldás, háttér-információ a tanár számára:*

A 2. sz. ábra magyarázata a tanulmány alapján:

1. Olasz bástyák;
2. A bástyák homlokzata [mellvéd és földsánc];
3. Kőfal [courtine];
4. Várárok a belső és külső ároklejtő között;
5. Ároksánc [cunette vagy ravellin];
6. Fedett út;
7. A vártér belső lejtője;
8. Belső tér [várudvar];
9. Feljárat a fedett útra, illetve a gyalogság lőállásához;
10. Sánckarósor a vártéren [mesterséges zár]

A 3. sz. ábra magyarázata a tanulmány alapján:

Vauban első rendszere szerint megerősített hatszög három oldala,

I. felülnézetben:

a. Belső tér;
b. Kötőfal [courtine];
c. Ötszögű bástya;
d. Mellvéd;
e. Feljáró a mellvédre;
f. Várárok az erősítő építményekkel;
g. Álláserőd [tenaille];
h. Ároksánc [ravelin];
i. Fedett út;
j. A vártér belső lejtője;
k. Az ollós erődöt az ároksánccal összekötő fedett folyosó [caponniére];

II. keresztmetszetben:

1. Földtöltés [az erőd részeinek terepleinje];
2. Mellvéd;
3. Belső várárok lejtő [escarpe];
4. Várárok;
5. Középárok [cunette];
6. Külső várároklejtő [contreescarpe];
7. Fedett út [stradacoperta];
8. Gyalogsági lőállás [banquette];
9. Vártér vagy vársík [glacis].

**REFLEKTÁLÁS**

     **4. feladat** 10 perc

*A diákok a táblázat segítségével, pármunkában készítsenek rövid fogalmazást az „Egy témáról különböző szerepekben” technikával, melyben a csoport 2 tagja a 30 éves háború katonája Wallenstein csapatában, a másik páros pedig francia katona a spanyol örökösödési háború idején! Osszák meg egymással fogalmazásaikat! (Ha van közös facebook profilja az osztálynak, feltehetik a megoldásaikat!)*

A mellékelt összehasonlító táblázat az európai hadseregektipikus fejlődését, változásait mutatja be megadott szempontok alapján a 17-18 században.

|  |  |  |
| --- | --- | --- |
| **Szempontok** | **17 század első fele (1618-48)** | **18. század eleje (1701-14)** |
| **létszám** | 10-15 ezer | 80-100.000 |
| **hadseregjellege** | zsoldos | toborzott, állandó |
| **fegyverzet** | pika, lándzsa, muskéta, kard, nehezen mozgatható monstrumágyúk | tűzfegyverek jelentősége nőtt: puskák, szuronyok, hatékonyabb, könnyebben mozgatható lövegek |
| **Jellemzőmagatartásmódkatonaként** | zsákmányra éhes, megbízhatatlan, polgári lakosságot gyakran zaklató | fegyelmezett, egységesen kiképzett, kaszárnyákban él, a polgári lakosságot kíméli |

*(A táblázat Borhegyi Péter: Történelem tankönyv 10, kísérleti tankönyv, Oktatáskutató és Fejlesztő Intézet, 2014., 31. old., A kora újkori hadügyi forradalom c. rés alapján készült.)*

**Felhasznált irodalom**

* Bagi Zoltán Péter: A Nyugat felemelkedése és a hadügyi forradalom elmélete. Árkádia, VI. évfolyam, 2015/1. szám (10), 12-17. o.
* Borhegyi Péter: Történelem tankönyv 10, Oktatáskutató és Fejlesztő Intézet kísérleti tankönyv, Budapest, 2014.

Hivatkozás a cikkre: Priskinné Rizner Erika: A kora újkor hadügyi forradalma – óraterv a gimnáziumok 10. évfolyama számára = *Árkádia*. Történelmi és történelem-szakmódszertani folyóirat. VI. évfolyam, 2015/1. szám (10), 53-60. o.